CELEX: 52014XG1205(01)
Language: fi
Date: 2014-12-05 00:00:00
Title: Neuvoston ja neuvostossa kokoontuvien jäsenvaltioiden hallitusten edustajien päätelmät urheilusta innovoinnin ja talouskasvun veturina

5.12.2014   
            
            
               FI
            
            
               Euroopan unionin virallinen lehti
            
            
               C 436/2
            
         Neuvoston ja neuvostossa kokoontuvien jäsenvaltioiden hallitusten edustajien päätelmät urheilusta innovoinnin ja talouskasvun veturina
   (2014/C 436/02)
   EUROOPAN UNIONIN NEUVOSTO JA JÄSENVALTIOIDEN HALLITUSTEN EDUSTAJAT, JOTKA
   I   PALAUTTAVAT MIELEEN, että
   
            
               1.
            
            
               Urheilun vaikutuksesta EU:n talouteen ja erityisesti nuorisotyöttömyyden torjumiseen ja sosiaaliseen osallisuuteen 26. marraskuuta 2013 annetuissa neuvoston päätelmissä tunnustettiin urheilun mahdollisuudet luoda työpaikkoja ja tukea paikallista talouskehitystä sekä urheilun vaikutukset muilla aloilla (1).
            
         
            
               2.
            
            
               Neuvosto antoi 21. toukokuuta 2014 toisesta Euroopan unionin urheilualan työsuunnitelmasta vuosiksi 2014–2017 päätöslauselman, jossa korostettiin urheilun osuutta Eurooppa 2020 -strategian yleisten tavoitteiden saavuttamisessa ottaen huomioon alan monet mahdollisuudet edistää älykästä, kestävää ja osallistavaa kasvua ja luoda uusia työpaikkoja. Päätöslauselman yhtenä keskeisenä aiheena oli urheilusta ja innovoinnista saatava taloudellinen hyöty (2).
            
         
            
               3.
            
            
               Urheilu on Euroopan unionissa erittäin merkittävä talouden ala. Urheilu edustaa 1,76 prosentin bruttoarvonlisäystä (3), ja sen osuus kansantalouksista on yhtä suuri kuin maa- ja metsätalouden sekä kalastuksen yhteensä. Näiden suorien vaikutusten lisäksi 1,22 prosenttia EU:n bruttoarvonlisäyksestä syntyy välillisistä kerrannaisvaikutuksista. Työmarkkinoilla urheiluun liittyvä työllisyys on 2,12 prosenttia EU:n kokonaistyöllisyydestä. Lisäksi urheilualaan liittyvä talouselämä on talouskriisin aikana osoittautunut poikkeuksellisen sietokykyiseksi (4).
            
         II   KATSOVAT, että
   
            
               4.
            
            
               Urheilu, laajin valtioista riippumaton liike Euroopassa, on merkittävä innovoinnin veturi. Urheilulle on leimallista kova kilpailu, ja luontaisena kannustimena se ajaa osallistujat yhä parempiin suorituksiin ja tuloksiin.
            
         
            
               5.
            
            
               Monet urheilulajit saavat huomattavasti varoja sponsoroinnista ja mediaoikeuksien myynnistä. Näin ne pystyvät investoimaan merkittävällä tavalla innovatiivisten varusteiden ja materiaalien kehittämiseen, ja kilpailijat tai joukkueet saavat kilpailuetua.
            
         
            
               6.
            
            
               Kova kilpailu ja rahoituksen saatavuus ovat yhdessä johtaneet urheiluteollisuuteen, jolle ovat ominaisia jatkuvat ja nopeat innovointiaallot. Innovaatiot ovat saattaneet urheiluteknologian johtavaan asemaan tietyillä soveltavan tieteen aloilla: tekstiiliteknologia, ihmisen liikemekaniikka, uudet materiaalit, sensorit, toimilaitteet, ihmiskeskeinen suunnittelu ja muut.
            
         
            
               7.
            
            
               On myös ilmeistä, että urheilualan innovaatioilla voi olla heijastusvaikutuksia muilla talouselämän aloilla. On jo olemassa esimerkkejä siirtokelpoisista urheilualan innovaatioista, jotka ovat levinneet muille aloille ja ovat nyt erilaisten kuluttajaryhmien saatavilla. Esimerkkeinä mainittakoon valmistusteollisuus, elektroniikka, tietokoneteknologia ja -ohjelmistot, terveys ja terveydenhuolto, ruoka ja juoma, matkailu, koulutus, viihdeteollisuus ja autoala.
            
         
            
               8.
            
            
               Urheilu on erittäin voimakas tutkimuksen ja innovoinnin ala, jota ohjaavat jatkuva suorituskyvyn parantaminen, henkilövahinkojen ehkäiseminen, yksilöllinen suunnittelu ja massaräätälöinti sekä tarve ottaa kestävyysnäkökohdat huomioon koko toimitusketjussa. Lisäksi suunnittelu- ja analysointivaiheessa urheilussa hyödynnetään ja omaksutaan monia tieteenaloja, muun muassa materiaalitiedettä ja -tekniikkaa, aerodynamiikkaa, hydrodynamiikkaa, termodynamiikkaa, biomekaniikkaa, elektroniikkaa, tietojenkäsittelyä ja muita.
            
         
            
               9.
            
            
               Suurilla urheilutapahtumilla voi olla merkittävää vaikutusta talouteen paikallisella, alueellisella ja kansallisella tasolla. Suuria urheilutapahtumia voidaan siksi käyttää uusien tuotteiden ja palvelujen käyttöönoton ja kehittämisen foorumeina, mukaan lukien sosiaalinen innovointi (5).
            
         III   TOTEAVAT, että
   
            
               10.
            
            
               Urheilu voi parantaa EU:n mahdollisuuksia selviytyä nykyisistä talousvaikeuksista, sillä urheilu on kehittyvä teollisuudenala, joka sietää erinomaisesti talouden suhdannevaihteluita.
            
         
            
               11.
            
            
               EU:n tutkimus- ja innovointijärjestelmien heikkoudet voivat jarruttaa kasvukykyä, mutta urheilu voisi toimia tärkeänä veturina ja EU:n innovointikuilun kaventajana.
            
         
            
               12.
            
            
               EU:n uudessa tutkimuksen ja innovoinnin Horisontti 2020 -ohjelmassa, jolla pannaan täytäntöön innovaatiounioni (EU:n vuoden 2020 lippulaivahanke Euroopan maailmanlaajuisen kilpailukyvyn turvaamiseksi), tunnustetaan eri teknologioihin ja kehittyneisiin materiaaleihin tehtävien strategisten investointien keskeinen merkitys (6). Siksi se on hyödyllinen väline urheilualalla. Lisäksi yritysten kilpailukykyä sekä pieniä ja keskisuuria yrityksiä koskevalla EU:n ohjelmalla (COSME) voidaan myötävaikuttaa yritysten perustamiseen ja kasvuun tukemalla muun muassa urheilualan klustereiden luomista ja kansainvälistymistä (7).
            
         
            
               13.
            
            
               Urheilualan klusterit voivat tarjota suotuisan ympäristön paitsi urheilun ja fyysisen liikunnan edistämiselle, myös tuoteinnovoinnille ja yritysten perustamiselle (8).
            
         
            
               14.
            
            
               Urheilualan teollis- ja tekijänoikeudet ovat alalle tärkeä tulonlähde. Teollis- ja tekijänoikeuksien loukkaukset voivat vähentää investoimista innovointiin (9).
            
         
            
               15.
            
            
               Jos urheiluun liittyvien tapahtumien sekä suora että välillinen merkitys Euroopan taloudelle ymmärrettäisiin, urheilun mahdollisuuksia kasvun ja työllisyyden edistäjänä ja innovoinnin veturina voitaisiin hyödyntää paremmin. Myös urheiluun kohdistuvista menoista ja investoinneista aiheutuvat heijastusvaikutukset voitaisiin käyttää tarkkaan hyödyksi ja urheilun nykyistä infrastruktuuria voitaisiin hyödyntää parhaalla tavalla innovatiivisin ja kustannustehokkain lähestymistavoin.
            
         
            
               16.
            
            
               Toimenpiteet, joilla parannetaan pääsyä kansainvälisille markkinoille, hyödyttävät myös EU:n urheilualaa.
            
         IV   KEHOTTAVAT EU:N JÄSENVALTIOITA, TOISSIJAISUUSPERIAATE HUOMIOON OTTAEN,
   
            
               17.
            
            
               Tarvittaessa edistämään sekä monialaisten että rajatylittävien sellaisten klustereiden luomista ja kehittämistä, joissa ovat mukana paikallishallinnot, yliopistot, tutkimuskeskukset, teollisuus ja urheilualan elimet. Klustereiden tulisi olla erikoistuneita tutkimukseen ja kehitykseen, teknologian siirtoon ja urheiluun liittyviin innovatiivisiin ratkaisuihin, joilla aktiivisesti edistetään taloutta yleensä ja heijastusvaikutusten syntymistä. Tällaisia klustereita voitaisiin tukea erityisesti Euroopan rakennerahastojen rahoittamilla rajatylittävillä ohjelmilla.
            
         
            
               18.
            
            
               Kannustamaan aloitteisiin, joilla osaltaan edistetään kasvua ja parannetaan urheilualan innovointipotentiaalia taloudessa yleensäkin ja joilla tehostetaan heijastusvaikutuksia edistämällä ja helpottamalla muun muassa urheilualan teknologisten innovaatioiden siirtoa ja omaksumista talouselämän muilla aloilla. Näin urheilu saattaisi helpommin hyötyä useammanlaisista rahoituslähteistä, muun muassa innovatiivisesta rahoituksesta ja riskipääomasta, tavoitteena rahoituksellinen riippumattomuus.
            
         
            
               19.
            
            
               Edistämään ja helpottamaan urheilun ja urheiluun liittyvien teollisuudenalojen innovointia, kestävän rahoituksena saantia ja liiketoimintaympäristöä.
            
         
            
               20.
            
            
               Levittämään tietoa ja vaihtamaan hyviä kokemuksia ja parhaita käytäntöjä keskenään Euroopan tasolla eri tavoista, joilla voidaan luoda ja tukea eri alojen keskeisten sidosryhmien strategisia kumppanuuksia, joilla pyritään vahvistamaan urheilun roolia innovoinnin ja talouskasvun veturina.
            
         V   KEHOTTAVAT JÄSENVALTIOITA, KOMISSIOTA JA URHEILUALAN SIDOSRYHMIÄ KUKIN TOIMIVALTANSA PUITTEISSA
   
            
               21.
            
            
               Luomaan edellytykset, joilla voidaan edistää urheilualan teknologisen innovoinnin kehittämiselle otollinen ympäristö ja edistää urheilua kasvun ja työllisyyden lähteenä asiaankuuluvilla aloilla.
            
         
            
               22.
            
            
               Pyrkimään kehittämään strategioita ja monialaisia politiikkoja, joilla saadaan aikaan urheilun tutkimusta ja innovointia, ja tutkimaan mahdollisuuksia edistää julkisen ja yksityisen sektorin kumppanuuksia urheilun infrastruktuurihankkeissa tukemalla parhaiden käytäntöjen vaihtoa EU:n tasolla.
            
         VI   KEHOTTAVAT JÄSENVALTIOITA JA KOMISSIOTA TOIMIVALTUUKSIENSA PUITTEISSA JA TOISSIJAISUUSPERIAATE HUOMIOON OTTAEN
   
            
               23.
            
            
               Lisäämään kansallisen ja EU:n tason tiedottamisen ja koordinoinnin avulla tietoisuutta urheilun mahdollisuuksista ”uutena kasvun ja työllisyyden lähteenä Euroopassa”.
            
         
            
               24.
            
            
               Edistämään EU:n rahoitusvälineiden käyttöä tarvittaessa, mukaan lukien Horisontti 2020, Erasmus+, Euroopan aluekehitysrahasto (EAKR) sekä yritysten kilpailukykyä sekä pieniä ja keskisuuria yrityksiä koskeva ohjelma (COSME), jotta voidaan kehittää innovatiivisia ratkaisuja urheilualan taloudellisen ulottuvuuden osalta (10) pitkän aikavälin sosioekonomista vaikutusta silmällä pitäen; ja arvioimaan, onko varaa parantaa urheiluun liittyvän tutkimuksen ja innovoinnin osuutta EU:n nykyisissä rahoitusjärjestelmissä.
            
         VII   KEHOTTAVAT EUROOPAN KOMISSIOTA
   
            
               25.
            
            
               Tukemaan urheilualan klustereiden yhteistyötä kaikissa jäsenvaltioissa, esimerkiksi COSMEn puitteissa (11).
            
         
            
               26.
            
            
               Tutkimaan taloudellista ulottuvuutta käsittelevän asiantuntijaryhmän (12) puitteissa mahdollisuutta kartoittaa nykyistä tutkimusta ja kerätä esimerkkejä parhaista käytännöistä urheilualan innovoinnin puitteissa sekä urheilun ja talouskasvun suhteesta menestyksekkäiden kokemusten keräämiseksi ja jakamiseksi urheilun innovatiivisista ja taloudellista näkökohdista.
            
         
            
               27.
            
            
               Jatkamaan urheilun taloudellista merkitystä koskevien tilastotietojen keräämistä ja analysoimista.
            
         
            
               28.
            
            
               Järjestämään korkean tason monialaisen tapahtuman urheilun merkityksestä innovoinnille ja talouskasvulle ottaen huomioon sen talouselämään yleisemminkin kohdistuvat heijastusvaikutukset, jotka perustuvat määritettyihin kansainvälisiin toimiin, joita voidaan edistää ja joista voi tulla asiaa koskevan arvioinnin perusta.
            
         
            
               29.
            
            
               Kannustamaan urheilualan yrityksissä ja tutkimuksen alalla toimivien aloitteita Euroopan urheiluviikon yhteydessä, jotta tämän alan saavutuksista voidaan levittää tietoa.
            
         
            
               30.
            
            
               Ottamaan tarvittaessa huomioon urheiluun liittyvään teollisuuteen ja innovointiin liittyvät kysymykset kahdenvälisissä yhteyksissään ja suhteissaan asiaankuuluviin kolmansiin maihin, jotta EU:n teollisuuden olisi helpompi hyödyntää tulevia mahdollisuuksia.
            
         
            
               31.
            
            
               Tukemaan valtioiden välisiä aloitteita (esimerkiksi hyvien käytäntöjen vaihtoa, tutkimuksia, verkostoja ja hankkeita), jotka tähtäävät urheilualan innovointipotentiaalia taloudessa yleensäkin koskevaa perusteellisempaa tuntemusta edistävien kansallisten ja kansainvälisten strategisten toimien täytäntöönpanoon hyödyntäen EU:n rahoitusohjelmia ja jotka koskevat erityisesti urheilun heijastusvaikutuksen laajentamista.
            
         
      (1)  http://www.consilium.europa.eu/uedocs/cms_data/docs/pressdata/en/educ/139733.pdf
   
      (2)  http://www.consilium.europa.eu/uedocs/cms_data/docs/pressdata/en/educ/142704.pdf
   
      (3)  Tutkimus urheilun osuudesta talouskasvuun ja työllisyyteen EU:ssa, marraskuu 2012. http://ec.europa.eu/sport/library/studies/study-contribution-spors-economic-growth-final-rpt.pdf
   
      (4)  http://www.oecd.org/mcm/C-MIN(2013)1-ENG.pdf
   
      (5)  Sosiaalisella innovoinnilla tarkoitetaan uusia strategioita, käsitteitä, ideoita ja organisaatioita, jotka vastaavat kaikenlaisiin sosiaalisiin tarpeisiin työoloista ja koulutuksesta aina yhteisöjen kehittämiseen ja terveyteen ja jotka toimivat kansalaisyhteiskuntaa laajentavasti ja lujittavasti.
   
      (6)  http://ec.europa.eu/programmes/horizon2020/en/h2020-section/leadership-enabling-and-industrial-technologies
   
      (7)  http://ec.europa.eu/enterprise/initiatives/cosme/index_en.htm
   
      (8)  Klusterit ovat erikoistuneiden yritysten ja muiden innovointialan toimijoiden ryhmittymiä, jotka ovat sijoittuneet toistensa lähelle ja toimivat tiiviissä yhteistyössä keskenään. Klusterit ovat tärkeitä työpaikkojen luomisessa, koska 38 prosenttia EU:n työpaikoista sijoittuu tämänkaltaisiin alueellisiin keskittymiin.
   http://ec.europa.eu/enterprise/initiatives/cluster/index_en.htm
   
      (9)  Vuonna 2012 EU:n tulliviranomaiset takavarikoivat yli 36,5 miljoonan euron arvosta väärennettyjä urheilujalkineita. Fyysisten tavaroiden lisäksi teollis- ja tekijänoikeuksien loukkauksia ovat myös televisioitujen urheilutapahtumien yhteydessä tapahtuva luvaton lähetystoiminta.
   
      (10)  Esimerkiksi julkisten innovaatiohankkeiden kaltaisten välineiden käyttö. Innovatiivisten tavaroiden ja palvelujen julkinen hankinta voi tarjota alueellisille viranomaisille merkittävän välineen parantaa julkisten palvelujen tehokkuutta ja tuloksekkuutta ja ratkaista niiden haasteita ja tarpeita. Innovointi kannustaa tehokkaampiin julkisiin palveluihin ja voi helpottaa keskeisen infrastruktuurin ja keskeisten palvelujen toimittamista. Lisäksi julkisia hankintoja koskevat tarkistetut direktiivit (käyttöoikeussopimuksia koskeva direktiivi 2014/23/EU, julkista sektoria koskeva direktiivi 2014/24/EU ja yleishyödyllisten palvelujen alaa koskeva direktiivi 2014/25/EU) tarjoavat lisävälineitä, joiden avulla jäsenvaltiot voivat toteuttaa innovatiivisia, vihreitä tai sosiaalisia julkisia hankintoja.
   
      (11)  http://ec.europa.eu/enterprise/initiatives/cluster/internationalisation/index_en.htm
   
      (12)  Perustettu Euroopan unionin urheilualan työsuunnitelmassa vuosiksi 2014–2017.